b'\n_START_ARTICLE_\nLageras\n_START_PARAGRAPH_\nLageras (arba apatin\xc4\x97s fermentacijos alus) yra lengvo skonio alus, fermentuojamas \xc5\xbeemoje temperat\xc5\xabroje l\xc4\x97to poveikio alaus miel\xc4\x97mis bei brandinamas (laikomas) tam tikr\xc4\x85 laik\xc4\x85 v\xc4\x97siai. Lageras yra vienas i\xc5\xa1 trij\xc5\xb3 pasaulyje egzistuojan\xc4\x8di\xc5\xb3 alaus tip\xc5\xb3, \xc5\xa1io tipo alus yra populiariausias pasaulyje. Labiausiai paplit\xc4\x99 yra \xc5\xa1viesieji lagerai (pale lager)._NEWLINE_Lagero r\xc5\xab\xc5\xa1i\xc5\xb3 skonis gali \xc4\xafvairuoti nuo salsvo iki kartaus, spalva \xe2\x80\x93 nuo skaidrios gelsvos iki juodos. Dauguma lagero r\xc5\xab\xc5\xa1i\xc5\xb3 yra \xc5\xa1viesios spalvos, turi daug angliar\xc5\xabg\xc5\xa1t\xc4\x97s, vidutini\xc5\xa1kai arba stipriai jau\xc4\x8diamas apyni\xc5\xb3 skonis, 3-5\xc2\xa0% alkoholio t\xc5\xabrio.\n_START_SECTION_\nIstorija\n_START_PARAGRAPH_\nXIX a. Bavarijos aludariai i\xc5\xa1virt\xc4\x85 al\xc5\xb3 tam tikr\xc4\x85 laik\xc4\x85 laikydavo v\xc4\x97siai, kad jis subr\xc4\x99st\xc5\xb3. \xc5\xa0itok\xc4\xaf al\xc5\xb3 jie vadino Lagerbier (voki\xc5\xa1kai lagern rei\xc5\xa1kia saugoti). \xc5\xa0itokia praktika palaipsniui vyst\xc4\x97si kelet\xc4\x85 \xc5\xa1imtme\xc4\x8di\xc5\xb3, susidar\xc4\x97 alaus mieli\xc5\xb3 r\xc5\xab\xc5\xa1is, gyvenanti ir vykdanti fermentacij\xc4\x85 \xc5\xbeemoje temperat\xc5\xabroje. \xc5\xa0ios r\xc5\xab\xc5\xa1ies miel\xc4\x97s nus\xc4\x97da \xc4\xaf indo apa\xc4\x8di\xc4\x85 (i\xc5\xa1 \xc4\x8dia apib\xc5\xabdinimas apatin\xc4\x97s fermentacijos alus)._NEWLINE_1820-1830 m. Miuncheno (Bavarija) alaus daryklos \xe2\x80\x9eSpaten\xe2\x80\x9c savinink\xc5\xb3 s\xc5\xabnus Gabriel Sedlmayr keliavo po Europ\xc4\x85, siekdamas patobulinti savo alaus gamybos \xc5\xbeinias. Sugr\xc4\xaf\xc5\xbe\xc4\x99s \xc4\xaf Miunchen\xc4\x85, \xc4\xafgytas \xc5\xbeinias jis panaudojo kurdamas stabilesnio skonio lagero gamybos b\xc5\xabd\xc4\x85. T\xc5\xb3 laik\xc5\xb3 lageras skyr\xc4\x97si nuo \xc5\xa1iuolaikinio \xc5\xa1viesiojo alaus; kadangi Miuncheno apylinki\xc5\xb3 vanduo yra kietas, alus buvo tamsios spalvos._NEWLINE_Naujas pagerinto lagero receptas spar\xc4\x8diai plito Europoje. 1840-1841 m. Sedlmayro draugas Anton Dreher, naudodamasis naujuoju receptu, pagerino Vienoje gamint\xc4\x85 al\xc5\xb3. Kadangi Vienoje vanduo buvo mink\xc5\xa1tesnis, buvo galima naudoti \xc5\xa1velnesn\xc4\xaf salykl\xc4\x85, alus buvo gintarin\xc4\x97s - rausvos spalvos._NEWLINE_1842 m. bavaras aludaris \xc4\x8cekijos Pilzeno mieste nauj\xc4\x85j\xc4\xaf lagero recept\xc4\x85 i\xc5\xa1band\xc4\x97 su vietiniu salyklu ir vietiniu (ypa\xc4\x8d mink\xc5\xa1tu) vandeniu. I\xc5\xa1virtas alus buvo labai \xc5\xa1viesios, auksin\xc4\x97s spalvos. \xc5\xa0i nauja alaus r\xc5\xab\xc5\xa1is, \xc5\xbeinoma kaip pilzenas (Pilsener, Pilsner, sutrumpintai Pils), susilauk\xc4\x97 did\xc5\xbeiulio pasisekimo ir spar\xc4\x8diai prad\xc4\x97jo plisti po Europ\xc4\x85.\n_START_SECTION_\nGamyba\n_START_PARAGRAPH_\nLager tipo miel\xc4\x97s (Saccharomyces pastorianus ar Saccharomyces carlsbergensis) fermentuoja mis\xc4\x85 \xc5\xbeemoje temperat\xc5\xabroje, ir nus\xc4\x97da indo apa\xc4\x8dioje._NEWLINE_Pirmin\xc4\x97 fermentacija paprastai vyksta 7-12 \xc2\xb0C temperat\xc5\xabroje, j\xc4\x85 seka ilga antrin\xc4\x97 fermentacija 0-4 \xc2\xb0C temperat\xc5\xabroje. \xc5\xa0ios antrosios faz\xc4\x97s (d\xc4\x97l kurios \xc5\xa1io tipo alus ir vadinamas lager, nes \xe2\x80\x9esaugomas\xe2\x80\x9c \xc5\xa1altai) metu alus tampa skaidrus, o skonis \xe2\x80\x93 \xc5\xa1velnus, \xc5\xa1altyje susidaro esteriai ir kiti \xc5\xa1alutiniai produktai, lemiantys \xe2\x80\x9egaivesn\xc4\xaf\xe2\x80\x9c ir \xe2\x80\x9e\xc5\xa1varesn\xc4\xaf\xe2\x80\x9c skon\xc4\xaf. Kartu aluje susidaro angliar\xc5\xabg\xc5\xa1t\xc4\x97._NEWLINE_Auk\xc5\xa1tos kokyb\xc4\x97s al\xc5\xabs brandinami \xc5\xbeemoje temperat\xc5\xabroje ilg\xc4\x85 laik\xc4\x85 (iki keli\xc5\xb3 m\xc4\x97nesi\xc5\xb3). \xc5\xa0iuolaikin\xc4\x97mis technologijomis gaminamos \xc5\xbeemesn\xc4\x97s kokyb\xc4\x97s pigesnio alaus r\xc5\xab\xc5\xa1ys brandinamos \xc5\xbeymiai trumpiau, vos 1-3 savaites.'